**ELŐTERJESZTÉS**

**Szombathely Megyei Jogú Város Közgyűlésének**

**2025. június 19-i ülésére**

**Javaslat hídfelülvizsgálattal kapcsolatos döntések meghozatalára**

Szombathely közlekedésében jelentős szerepet játszanak a hidak, mivel városunkat négy vízfolyás is átszeli, a Gyöngyös-patak, Perint-patak, Arany-patak, Potyondi-árok. Híd létesült a Csónakázó-tóhoz, valamint a Csaba útnál a vasút felett. A város kezelésében így összesen 58 db híd van, amelyekből 30 db közúti, 28 db gyalogos. A város közúti hídjainak több, mint a fele már 50 évnél régebben épült, a gyaloghidak esetében ez az érték több, mint a háromnegyede. A Perint és a Gyöngyös-patak észak-déli irányú folyása gyakorlatilag három részre osztja a várost, 46 db híd ezek fölött a vízfolyások felett épült. A közúti hidak nyilvántartásáról és műszaki felügyeletéről szóló 1/1999. (I.14.) KHVM rendelkezései alapján 2025. évben is elkészült az Önkormányzat kezelésében lévő közúti-, és gyaloghidak vizsgálata, amely az előterjesztés 1. számú melléklete.

Szombathely Megyei Jogú Város Közgyűlése a 151/2021. (IX.30.) Kgy. számú határozatával döntött 2021. évben az Önkormányzat kezelésében lévő hidakról készült éves hídvizsgálat alapján a hídfelújítások prioritási sorrendjéről.

Az elsőként meghatározott Szent István király utcai Gyöngyös-patak híd felújítása 2023. évben valósult meg.

A másodikként meghatározott Bartók Béla körúti Perint-patak közúti híd fővizsgálatának előkészítése folyamatban van. A vizsgálatot az Önkormányzat a TOP PLUSZ-1.3.2-23. azonosító számú „Fenntartható városfejlesztés” elnevezésű pályázatból biztosított forrásból kívánja elvégeztetni. A Közbeszerzési Bíráló Bizottság 2025. május 9-én értékelte és bírálta az eljárásban (Híd- fő és célvizsgálat) beérkezett ajánlatokat, a közbeszerzési eljárás eredményes lett. A nyertes pályázóval kötendő szerződés előkészítése folyamatban van, a híd fővizsgálatának elvégzésére a munkaterület átadásától 4 hónap áll rendelkezésre.

A Kodály Zoltán utcai, a Markusovszky utcai, továbbá a Hunyadi úti közúti hidak felújítása Szombathely Megyei Jogú Város Önkormányzata TOP Plusz Városfejlesztési Programtervében szerepel.

A 2025. évben elvégzett hídvizsgálat alapján azonnali beavatkozás szükséges az alábbi hidakon:

1. Eötvös József utcai Arany-patak gyaloghíd
2. Liget utcai Arany-patak közúti híd
3. Paragvári utcai Gyöngyös-patak gyaloghíd
4. Szófia utcai Gyöngyös-patak közúti híd
5. Öntő utcai Gyöngyös-patak közúti híd
6. Szabadnép utcai Gyöngyös-patak árapasztó gyaloghíd
7. Zrínyi Ilona utcai Gyöngyös-patak közúti híd
8. Thököly Imre utcai Gyöngyös-patak közúti híd
9. Deák Ferenc utcai Gyöngyös-patak közúti híd
10. Pásztor utcai Gyöngyös-patak közúti híd
11. Markusovszky utcai Gyöngyös-patak közúti híd

Az Eötvös József utcai Arany-patak gyalogos híd lezárásra került, javításának becsült költsége indikatív árajánlat alapján előreláthatólag bruttó 6.000.000,- Ft-ra tehető. Az előzetes árajánlat ismeretében javasolt a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium, valamint az Illés Labdarúgó Akadémia vezetőivel történő kapcsolatfelvétel annak érdekében, hogy közös finanszírozással mielőbb megvalósulhasson a híd javítása. A gyalogos hídnak közterületi funkciója nincs, az Arany-patak áthidalásával kizárólag az Eötvös József utca és az Illés Labdarúgó Akadémia között biztosít gyalogos közlekedési lehetőséget, amelyet jellemzően az Illés Labdarúgó Akadémiához és a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégiumhoz érkezők vesznek igénybe.

A Liget utcai Arany-patak híd esetében a 2025. évi hídvizsgálat megállapításain túl a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálya zajvédelmi szempontból részleges környezetvédelmi felülvizsgálatra kötelezte Önkormányzatunkat. A zajmérés eredményeként megállapítható, hogy a zaj határérték túllépését a meglazult fa pallók mozgása okozza. Amennyiben a járművek a hídon 5 km-es sebességgel haladnának át, úgy a fapallók mozgásából adódó zajterhelés a határértéken belül maradna. A sebességkorlátozás bevezetéséről a Városstratégiai, Idegenforgalmi és Sport Bizottság a 116/2025. (V.27.) VISB számú határozatával döntött.

A 2-6. pontban felsorolt hidak esetében meghatározott javítási munkálatok becsült költségeit az indikatív árajánlatok alapján az alábbi táblázat tartalmazza:

|  |  |  |  |  |
| --- | --- | --- | --- | --- |
| **Ssz.** | **Híd megnevezése** | **Elvégzendő munkák összefoglalása** | **Helyreállítás becsült költsége (bruttó)** | **Megjegyzés** |
| 2. | Liget utcai Arany-patak közúti híd | híd felső sor pallózás csere | 4.500.000,- Ft | SZOVA NZrt. indikatív árajánlata |
| 3. | Paragvári utcai Gyöngyös-patak gyaloghíd | * A hídszélek lekorlátozása a gyalogos forgalom elől, az aszfaltburkolat megsüllyedése, kilyukadása miatt. * Pályalemez cseréje a széleken burkolat cserével * Acélszerkezetek tisztítása, mázolása * Növényzet eltávolítása * Csatlakozási hézagok javítása/ kiöntése * Szabványos korlát kialakítása | 8.900.000,- Ft | Partnercégtől kapott indikatív árajánlat |
| 4. | Szófia utcai Gyöngyös-patak közúti híd | A felvízi jobb oldali járdacsatlakozás levált élvédője javítandó, alvízi oldali korlát a dilatációnál javítandó. | 510.000,- Ft | SZOVA NZrt. indikatív árajánlata |
| 5. | Öntő utcai Gyöngyös-patak közúti híd | * Járdáknál balesetveszélyes az élvédő szögvas leválás javítása * Felhagyott közműaknák fedlapjai balesetveszélyesek * Híd szigetelés cseréje, új burkolatok építése, betonfelületek javítása * Mederburkolat helyreállítása * Korlátok felújítása | 38.500.000,- Ft | Partnercégtől kapott indikatív árajánlat |
| 6. | Szabadnép utcai Gyöngyös-patak árapasztó gyaloghíd | híd pallózás csere | 1.900.000,- Ft | SZOVA NZrt. indikatív árajánlata |

A fenti árajánlatok szerinti munkák elvégzésére a 2025. évi költségvetés 16. melléklet „út-híd fenntartási kiadások” szabad kerete biztosít fedezetet.

A 7-11. pontban felsorolt hidak esetében a közmű szolgáltatókkal tartott helyszíni bejárások alapján a közmű szolgáltatók az alábbi táblázatban szereplő megállapításokat tették:

|  |  |  |
| --- | --- | --- |
| **Ssz.** | **Híd megnevezése** | **Megállapítások** |
| 7. | Zrínyi Ilona utcai Gyöngyös-patak közúti híd | A híd környezetében lévő távközlési aknafedlapok javítását, cseréjét a Magyar Telekom Nyrt. elvégeztette.  Az E.ON Észak-dunántúli Áramhálózati Zrt. tájékoztatása szerint a híd posztamenseibe kiépített kandeláberek elbontásában, javításában nem tud részt vállalni. Javaslatuk szerint a posztamensekből igény szerint célszerű lenne a kandelábereket a hídról leválasztva kiépíteni. |
| 8. | Thököly Imre utcai Gyöngyös-patak közúti híd | A híd környezetében lévő távközlési aknafedlap javítását, cseréjét a Magyar Telekom Nyrt. elvégeztette. |
| 9. | Deák Ferenc utcai Gyöngyös-patak közúti híd | Az E.ON Észak-dunántúli Áramhálózati Zrt. tájékoztatása szerint a híd posztamenseibe kiépített kandeláberek elbontásában, javításában nem tud részt vállalni. Javaslatuk szerint a posztamensekből igény szerint célszerű lenne a kandelábereket a hídról leválasztva kiépíteni. |
| 10. | Pásztor utcai Gyöngyös-patak közúti híd | A VASIVÍZ Zrt. tájékoztatása szerint a vízvezeték tolózáraknájának a forgalomtól történő elkorlátolása megtörtént. Az akna helyreállítása május hónapban megtörtént, így a balesetveszély elhárult. A VASIVÍZ Zrt. tervei szerint a vezetéket kiváltják meder alatti átvezetéssel, melynek az engedélyeztetése valószínűsíthetően az idei év folyamán megtörténik. A kivitelezés várható időpontja 2026 év. Az átvezetés követően a meglévő vízvezeték elbontásra kerül. |
| 11. | Markusovszky utcai Gyöngyös-patak közúti híd | A VASIVÍZ Zrt. tájékoztatása szerint a hídra kiépített vízvezeték jelenleg üzemen kívül van. A 2025. év során meder alatti átvezetéssel kerül kiváltásra az üzemen kívüli szakasz. Az átvezetés kialakításával együtt a korrodált hídivezeték elbontásra kerül. |

Az E.ON Észak-dunántúli Áramhálózati Zrt.-vel további egyeztetések szükségesek az érintett hidak posztamenseibe épített, közvilágítási funkciót ellátó kandeláberek átépítése érdekében.

A hídvizsgálat alapján statikai felülvizsgálatot igénylő, teljes vagy részleges felújítást igénylő, veszélyes, 1 éven belüli beavatkozás szükséges több híd esetén, amelyet a 2025. évi hídvizsgálat tartalmaz.

A Bartók Béla körúti, Markusovszky utcai, Hunyadi úti, stb. hidak állagromlásának lefolyását alapul véve, Szombathely város további hidjainál hasonló folyamatú állagromlás prognosztizálható. Érdemes tehát a hidak állagának megóvására, fenntartására, felújítására hangsúlyt fektetni, mielőtt azok állapotában oly mértékű romlás következne be, ami a városi közlekedést jelentősen megnehezítené, ellehetetlenítené. A hidak fenntartásával kapcsolatos feladatok (fugázások, hézagkiöntések, növényzet eltávolítása a résekből, korrózióvédelem, dilatáció-, víznyelő tisztítása, stb.) rendszeres és következetes elvégzésével a későbbi nagyon költséges felújítási munkálatok, teherbírási problémák kialakulása megelőzhetők, a hidak élettartama megnövelhető. A 2026. évi költségvetés előkészítése során figyelembe kell venni a hidak állapotáról szóló hídvizsgálati dokumentációt a fenntartási munkák elvégzéséhez szükséges pénzügyi keret meghatározása érdekében.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2025. június „ ”.**

**/: Dr. Nemény András :/**

**Határozati javaslat**

**……/2025. (VI. 19.) Kgy. sz. határozat**

A Közgyűlés a „*Javaslat hídfelülvizsgálattal kapcsolatos döntések meghozatalára*” című előterjesztést megtárgyalta, és az alábbi döntéseket hozta:

1. A Közgyűlés az Önkormányzat kezelésében lévő közúti és gyaloghidak felülvizsgálatáról szóló, az előterjesztés melléklete szerinti 2025. évi hídvizsgálati jelentést tudomásul veszi.
2. A Közgyűlés felkéri a Polgármestert, hogy az Eötvös utcai Arany-patak híd felújítása érdekében a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium, valamint az Illés Labdarúgó Akadémia vezetőivel vegye fel a kapcsolatot a közös finanszírozással megvalósuló hídfelújítás érdekében.
3. A Közgyűlés elhatározza, hogy a Liget utcai Arany-patak közúti híd, a Szófia utcai Gyöngyös-patak közúti híd, valamint a Szabadnép utcai Gyöngyös-patak árapasztó gyaloghíd helyreállítását elvégezteti a SZOVA NZrt-vel a költségvetésben rendelkezésre álló „út-híd fenntartási kiadások hídfenntartás” keret terhére.
4. A Közgyűlés úgy dönt, hogy a Paragvári utcai Gyöngyös-patak gyaloghíd, illetve az Öntő utcai Gyöngyös-patak közúti híd előterjesztés szerinti helyreállítási munkáinak elvégzéséhez szükséges forrást a költségvetésben rendelkezésre álló „út-híd fenntartási kiadások” kötelezettséggel nem terhelt keretéből biztosítja.
5. A Közgyűlés a Zrínyi Ilona utcai Gyöngyös-patak közúti hídra, a Thököly Imre utcai Gyöngyös-patak közúti hídra, a Deák Ferenc utcai Gyöngyös-patak közúti hídra, a Pásztor utcai Gyöngyös-patak közúti hídra, továbbá a Markusovszky utcai Gyöngyös-patak közúti hídra vonatkozó, a közműszolgáltatóktól érkezett tájékoztatást megismerte, azt tudomásul veszi.
6. A Közgyűlés felkéri a Polgármestert, hogy kezdeményezzen egyeztetést az E.ON Észak-dunántúli Áramhálózati Zrt.-vel a Zrínyi Ilona utcai Gyöngyös-patak közúti híd, valamint a Deák Ferenc utcai Gyöngyös-patak közúti híd vonatkozásában a posztamensekbe épített, közvilágítási funkciót ellátó kandeláberek átépítésével kapcsolatban.
7. A Közgyűlés úgy dönt, hogy a 2025. évi hídvizsgálat 2-6. pontokon kívüli megállapításai a további évek költségvetésének tervezésekor kerüljenek figyelembevételre.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1., 2., 3., 4., 5. és 6. pont: azonnal

1. pont: 2026. évi költségvetés előkészítése